Vanderbijlpark-moorde: Só is ma en kinders vermoorDu Preez Maandag in die hof. Foto: Nadine Watkins/90.6 FM Stereo Nuus Fanie du Preez (40), die kinders se pa en Thea se man, word van die moord op dié drie aangekla. Volgens 90.6 FM Stereo Nuus het kapt. Joe van Rooyen, ŉ ballistiese kundige in die polisie, Maandag getuig Thea se liggaam is op die bed in haar slaapkamer gevind. Sy het twee wonde aan haar regterwang gehad en daar is twee .38-koeëls uit haar kop verwyder. Die skieter het aan haar linkerkant gestaan. Die skieter is hierna na Phillip se kamer en het twee skote met ’n .38-rewolwer afgevuur. Een van die skote het die bed se kopstuk getref en die ander een ŉ bedkassie. Volgens Van Rooyen was Phillip nie op die bed geskiet nie. Hy het vermoedelik wakker geword van die vorige skote en het moontlik langs die bed gestaan of regop in die bed gesit toe hy met ŉ 9 mm-pistool doodgeskiet is. Hy het hierna geval. Carlia het vermoedelik wakker geword nadat haar broer doodgeskiet is aangesien daar nie ŉ knaldemper op die pistool was nie. Die skieter het in haar kamer skote met die .38-rewolwer en 9 mm-pistool afgevuur. ŉ .38-koeël is uit die bed se basis verwyder. Daar was drie gate in die bed. Die skieter het moontlik op sy of haar knieë op die bed gestaan toe Carlia geskiet is. ŉ Totaal van sewe skote is afgevuur. Die hof het verlede week gehoor dat Fanie du Preez in November 2015 sy werk verloor het en dat hy ŉ uitbetaling van R27 000 sou kry. Ao. Francois Alberts, die ondersoekbeampte, het ook getuig dat Thea ŉ lewenspolis van R2,2 miljoen uitgeneem het kort voor haar dood. Volgens Alberts sou die kinders volgens Thea se testament elk 25% gekry het en Fanie die ander 50%. Thea se pensioen van sowat R1 miljoen sou ook in die boedel oorbetaal word. Alberts het ook verlede week getuig Du Preez se DNS was op twee pare handskoene wat op die toneel gevind is. Daar is ook buskruitoorskot op die handskoene gevind. Alberts het Du Preez in hegtenis geneem nadat daar kort na die moord ’n .38-rewolwer, ’n 9 mm-pistool en handskoene gevind is waar dit in die motorhuis se dak versteek was. Du Preez het aangevoer die verdagtes moes dit daar gesit het. Du Preez ontken skuld op die drie moordklagte. Die verhoor duur voort. Lees alle vorige berigte oor die Vanderbijlpark-moorde op Maroela Media. Inligting met vergunning van 90.6 FM Stereo Nuus.